वैशाख–जेठको प्रचण्ड गर्मीपछि आउने झरीले जीवनमा एक किसिमको उमङ्ग ल्याउँछ । गर्मीमा सबैले वर्षाको मौसम सम्झिरहेका हुन्छन् । गर्मीबाट आहत भएकाहरू तथा खेती–किसानी गर्नेहरूका लागि वर्षा प्रकृतिको वरदान नै हो तसर्थ वर्षाको आगमनसँगै सबैमा एक प्रकारको हर्ष छाउँछ । जब आकाश मडारिएर पानी पर्न थाल्छ, त्यसले प्रदान गर्ने शीतलता प्राणीवर्गका लागि सुखदायी हुन्छ । वर्षाका केही नकारात्मक पक्ष पनि छन् । वर्षामा दूषित पानीका कारण पखाला, आउँ तथा हैजाजस्ता रोग लाग्नसक्छन् । पानीको संसगर्मा आएर लामखुट्टे, भुसुनाजस्ता हानिकारक कीराहरू मौलाउँछन् जसले गर्दा रोग फैलने सम्भावना हुन्छ । कमजोर स्वास्थ्य भएकाहरूले यो मौसममा विशेष सजग हुनुपर्छ । विशेषगरी बालबालिका तथा वृद्धवृद्धाहरूले सावधानी अपनाउनुपर्छ । स्वास्थ्यप्रति सजग रहने हो भने यो मौसमको पर्याप्त मज्जा लिन सकिन्छ ।
